เลดีอาเมเลีย วินด์เซอร์

**เลดีอาเมเลีย วินด์เซอร์** (; 24 สิงหาคม ค.ศ. 1995) หรือชื่อเต็มว่า **อาเมเลีย โซเฟีย เทโอโดรา แมรี มาร์กาเรต วินด์เซอร์** () เป็นนางแบบหญิงชาวอังกฤษและเป็นสมาชิกของราชวงศ์สหราชอาณาจักร ปัจจุบันเธออยู่ในลำดับที่ 42 ในการสืบราชบัลลังก์ของสหราชอาณาจักร

## ประวัติ
เลดีอาเมเลีย วินด์เซอร์เกิดเมื่อวันที่ 24 สิงหาคม ค.ศ. 1995 ณ โรงพยาบาลโรซีในเคมบริดจ์ เข้าพิธีบัพติศมาในเดือนธันวาคมปีเดียวกัน ณ โบสถ์น้อยภายในพระราชวังเซนต์เจมส์ เป็นธิดาคนเล็กของจอร์จ วินด์เซอร์ เอิร์ลแห่งเซนต์แอนดรูส์ กับซิลเวนา โทมาเซลลี เธอเป็นพระนัดดาในเจ้าชายเอ็ดเวิร์ด ดยุกแห่งเคนต์ และเป็นพระญาติชั้นที่หนึ่งของสมเด็จพระราชินีนาถเอลิซาเบธที่ 2 นอกจากนี้เจ้าหญิงมารีนาแห่งกรีซและเดนมาร์ก ย่าของเธอเป็นพระญาติของเจ้าชายฟิลิป ดยุกแห่งเอดินบะระ พระราชสวามี ส่วนมารดาสืบสันดานจากตระกูลโทมาเซลลีแห่งออสเตรีย

เลดีอาเมเลียมีพี่ชายและพี่สาวคือ เอ็ดเวิร์ด วินด์เซอร์ ลอร์ดดาวน์แพทริก และเลดีมารีนา ชาร์ลอตต์ วินด์เซอร์ ตามลำดับ นอกจากนี้เธอยังเป็นพระญาติชั้นที่สามของเจ้าชายวิลเลียม ดยุกแห่งเคมบริดจ์ และเจ้าชายเฮนรี ดยุกแห่งซัสเซกซ์

## การทำงาน
เลดีอาเมเลียเซ็นสัญญาเข้าร่วมกับสตอร์มโมเดลเมเนจเมนต์ () โดยถ่ายปกนิตยสารแทตเลอร์ () ใน ค.ศ. 2016 เดือนกุมภาพันธ์ปีถัดมาเธอเดินแบบให้กับดอลเชเอกับบานา () ในงานสัปดาห์แฟชั่นมิลาน และเดินให้กับดอลเชเอกับบานาอีกใน ค.ศ. 2019 ในชุดฤดูใบไม้ผลิ

ค.ศ. 2017 เธอขึ้นปกนิตยสารโว้กเจแพนประจำเดือนสิงหาคม ใน ค.ศ. 2018 เธอร่วมงานกับเพเนโลพีชิลเวอส์ () เพื่อเดินแบบรองเท้าและเป็นนางแบบโฆษณาในประเทศสเปน โดยร้อยละ 20 จากการจำหน่ายรองเท้าของเธอจะบริจาคแก่องค์กรการกุศลวอร์ไชลด์ () อันเป็นองค์กรที่ให้การช่วยเหลือเยาวชนในพื้นที่ที่มีความขัดแย้ง

นอกจากนี้เธอยังทำงานให้กับชาเนล (), อาเซดินอาลายา () และฝึกงานกับบุลการี ()

## ชีวิตส่วนตัว
เลดีอาเมเลียสำเร็จการศึกษาจากโรงเรียนเซนต์แมรีส์ในแอสคอตซึ่งเป็นโรงเรียนคาทอลิก เธอใช้เวลาว่างก่อนเข้ามหาวิทยาลัย () ในประเทศอินเดียและไทย แล้วเข้าศึกษาต่อด้านภาษาฝรั่งเศสและอิตาลี มหาวิทยาลัยเอดินบะระ

ใน ค.ศ. 2017 เลดีอาเมเลียถูกจัดไว้ในอันดับรายชื่อการแต่งกายนานาชาติดีที่สุดโดยนิตยสารเวนิตีแฟร์ ทั้งยังได้รับการยกย่องว่า "เป็นราชนิกุลที่สวยที่สุดในพระราชวงศ์" โดยนิตยสารแทตเลอร์

### สิทธิในการสืบราชสันตติวงศ์
จอร์จ วินด์เซอร์ เอิร์ลแห่งเซนต์แอนดรูส์ บิดาของเธอ เคยถูกถอดออกจากการสืบราชสันตติวงศ์แห่งสหราชอาณาจักรจากการสมรสกับหญิงคริสตัง ถือเป็นการละเมิดพระราชบัญญัติว่าด้วยการสืบราชสันตติวงศ์ ค.ศ. 1701 อย่างไรก็ตามแคเทอริน ดัชเชสแห่งเคนต์ ย่าของเธอก็เปลี่ยนไปเข้ารีตนิกายโรมันคาทอลิกใน ค.ศ. 1994 ซึ่งเจ้าชายเอ็ดเวิร์ด ดยุกแห่งเคนต์ ปู่ของเธอมิได้ถูกถอดถอนจากลำดับการสืบราชสมบัติ เพราะการเปลี่ยนนิกายของดัชเชสแห่งเคนต์นั้นเกิดขึ้นภายหลังการเสกสมรสใน ค.ศ. 1961 แต่ต่อมาลอร์ดนิโคลัส วินด์เซอร์ อาของเธอได้เปลี่ยนไปนับถือนิกายโรมันคาทอลิกใน ค.ศ. 2001 จึงถูกถอดออกจากการสืบราชสันตติวงศ์ไปอีกคน

ครั้นเมื่อมีการออกพระราชบัญญัติว่าด้วยการสืบราชสันตติวงศ์ ค.ศ. 2013 () ซึ่งเป็นกฎหมายฉบับใหม่ ทำให้เอิร์ลแห่งเซนต์แอนดรูส์พ่อของเลดีอาเมเลียมีชื่ออยู่ในการสืบราชสมบัติอีกครั้ง แต่พี่ ๆ ของเธอยังยืนยันศรัทธาที่มีต่อนิกายโรมันคาทอลิกและยอมละทิ้งสิทธิในการสืบราชสันตติวงศ์ ด้วยเหตุนี้เลดีอาเมเลียจึงเป็นทายาทเพียงคนเดียวที่ยังอยู่ในลำดับการสืบราชสมบัติ ปัจจุบันเธออยู่ในลำดับที่ 43 ในการสืบราชบัลลังก์ของสหราชอาณาจักรต่อจากบิดา

## คำนำหน้านาม
เธอใช้คำนำหน้านามว่าเลดี เนื่องจากมีบิดาเป็นเอิร์ล

## อ้างอิง

หมวดหมู่:ราชวงศ์วินด์เซอร์
หมวดหมู่:นางแบบอังกฤษ
หมวดหมู่:ชาวอังกฤษเชื้อสายออสเตรีย
หมวดหมู่:ชาวอังกฤษเชื้อสายเยอรมัน
หมวดหมู่:ชาวอังกฤษเชื้อสายรัสเซีย
หมวดหมู่:ชาวอังกฤษเชื้อสายฝรั่งเศส
หมวดหมู่:ชาวอังกฤษเชื้อสายอิตาลี
หมวดหมู่:บุคคลจากมหาวิทยาลัยเอดินบะระ